Peter Kofod (DF), 2024-05-28:
Tak for det, formand.
Det er på mange måder en fin redegørelse, som regeringen har lagt i salen i dag, og som vi jo sambehandler med den her forespørgsel om digital udvikling.
Redegørelsen viser jo meget klart og godt, at Danmark på mange måder er et foregangsland, hvor en stor del af befolkningen, den private sektor og den offentlige sektor har taget digitaliseringen til sig over de seneste år, og det er for så vidt fint nok og noget, vi jo kan glæde os over.
Hvis vi kaster et blik på hovedkonklusionerne, synes jeg også, at der er ting, man sagtens kan diskutere.
For det er jo rigtigt, at danskerne er gode til digitalisering, men det er ikke nødvendigvis et mål, at flere kommer med på den bølge.
For selv om det at have en mobiltelefon i lommen og dermed direkte adgang til kommunen, til Skatteforvaltningen, til politiet eller til alle andre grene af den offentlige sektor har været en fordel for sådan nogle som mig og sikkert mange andre her i salen, må man ikke lukke øjnene for, at der stadig er mange danskere, for hvem digitaliseringen bare ikke har været ligetil.
Jeg taler selvfølgelig om de mange danskere, der er lidt ældre end mig eller noget ældre end mig og er kommet godt op i årene.
For dem er det ikke bare en selvfølge, at man kan finde ud af en telefon, en computer eller en iPad.
For dem kan digitalisering være lig med en følelse af umyndiggørelse eller at blive ladt i stikken, alene tilbage på perronen for et lyntog, der for længst har forladt banegården.
Og den følelse tror jeg faktisk stikker dybt hos en stor del af befolkningen.
Selv om mange frivillige organisationer fortjener ros for at lave kurser og hjælpe til, må man aldrig blive påtvunget som ældre at bruge digitale værktøjer, som man er utryg ved.
Det må være en helt klar prioritet.
Og lad mig gøre det helt klart: Hvis man er en del af den generation, der har løftet Danmark ud af fattigdom, skal man hverken glemmes eller fryses ude, bare fordi samfundet i højere og højere grad bliver digitalt.
Dér skal man tages hånd om og passes godt på, og vi har som samfund en kæmpe forpligtelse til at passe på de danskere, der ikke der er fortrolige med de her værktøjer.
Så er der diskussionen om kunstig intelligens – en meget væsentlig konklusion også i redegørelsen og et uhyre vigtigt emne.
Redegørelsen viser jo også meget godt, at en stor del af befolkningen inden for de seneste måneder har brugt kunstig intelligens.
For vores partier vil de her redskaber sikkert også fylde en hel del allerede og vil sikkert komme til det meget mere i de kommende år.
På et tidspunkt vil menneskeheden også vænne sig til det, og det vil blive hverdag igen, ligesom med internettet, med smartphones og med sociale medier.
Det er jo enormt positivt, at danske virksomheder er blandt de førende, da det tyder godt på, hvor fremtidens udvikling forhåbentlig også kommer til at ligge, nemlig hos os.
Jeg vil også med et glimt i øjet sige, at Dansk Folkeparti jo sammen med Liberal Alliance må være de førende partier på Christiansborg i den her udvikling, i hvert fald hvis man skal tro den seneste debat om kunstigt genereret videoindhold, som man må sige har været en rigtig god debat.
Vi er i hvert fald fra Dansk Folkepartis side meget stolte over den video, vi har været med til at lave, der jo i den grad har været med til at folde diskussionen om digitalisering og kunstig intelligens ud, også ud over den her årlige redegørelsesdebat, som vi har.
Og alle os, der sidder her, kan altid synes, og det synes vi selvfølgelig,
at det er et superspændende og vigtigt emne.
Men det er også relevant og væsentligt, at flere i vores partier og ud over dem, der sidder i salen nu, tager del i den diskussion.
Og man må sige – uanset hvor uenige man måtte være i de metoder, vi har brugt – at diskuteret har vi, og det har været rigtig godt.
Som jeg sagde, er vi stolte over at have en delt førsteplads med Liberal Alliance om at være Danmarks mest digitale parti eller i hvert fald være rigtig gode til at tage nye muligheder i brug, og vi har tænkt os at fortsætte med at eksperimentere med de her nye virkemidler.
Tak for spørgsmålet.
Vi skal i hvert fald som noget meget væsentligt holde fast i fritagelsesmulighederne.
Det er ikke et mål for mig eller for Dansk Folkeparti, at flest mulige bare bliver digitale.
Der kan sagtens være gode tanker i, at man ikke ønsker at komme med på den vogn, men ønsker at blive fritaget, og så synes vi, at man skal have muligheden for det.
Men i øvrigt tager jeg hatten af for Ældre Sagen og alle mulige andre, der arrangerer kurser og gør ting, for der kan jo sagtens være folk, der er endog meget højt op i alderen, som synes, at det her er noget spændende noget at give sig i kast med, og så er det jo godt, at der er nogen, der har lyst til træne og hjælpe dem.
Hvis det f.eks. er nogen, der på et eller andet tidspunkt bliver plejekrævende, fordi det er sent i livet, hvad er det så for nogle muligheder, der er for pårørende til at hjælpe til?
Hvad er det for nogle muligheder, der er for pårørende, for at læse med og sørge for, at man ikke misser information fra det offentlige, der kan være vigtig?